Jani se DIY-blog: Kant-afwerking op sement | SARIE
Jani se DIY-blog: Kant-afwerking op sement	deur Jani Goussard
Jani Goussard van Paint & Decor deel haar nuutste projekte met SARIE.com en wys jou stap vir stap hoe om dit sélf te doen. Dié week wys sy hoe om ’n fyn kant-afwerking op ’n sementvloer te verf.
“Ons het aan die begin van die jaar een van ons winkels verskuif. Ons nuwe perseel in Stellenbosch is vir ons ’n absolute fees (ons is steeds in Stellenbosch Square, maar nou aan die buitekant, langs die Pick n Pay-ingang). Dit was veral lekker om kreatief te raak met die nuwe vloer.
Baie mense wou al weet hóé ons dit gedoen het, daarom deel ek met julle die eerste stap-vir-stap-blog vir sementvloere – en jy het net 3 produkte nodig.
Produk 1: Paint & Decor se TruPrime (sement-onderlaag, oftewel primer, met ’n waterbasis)
Produk 2: Potjies waterbasis-verf in kleure van jou keuse (ons gebruik Paint & Decor Sample Pots in Luxury Low Sheen)
Produk 3: Paint & Decor se Hydrothane (’n duursame waterbasis-poliuretaan)
Stensil en kwas – ons gebruik ’n 50 mm-veselglas-kwassie van Hamiltons en ’n kant-stensil
’n Spuitgeweer (spray gun) – dit is net nodig vir stap 3 en jy kan dié stap uitlos indien jy nie ’n spuitgeweer besit of wil aankoop nie.
Hierdie stap-vir-stap werk op “rou” sementvloere. Met dié tipe vloer moet jy goed seker maak daar is geen los sementdeeltjies of stof voordat jy enige produk daarop sit nie. Indien jou sementvloer baie oneweredig is, kan jy die vloer met ’n diamantskuurder laat skuur vir ’n egalige voorkoms.
Stap 2: Prime
Die eerste produk van drie wat ons gebruik, is ’n onderlaag. Ons gebruik Paint & Decor se TruPrime. Dis ’n heerlike waterbasis-produk wat ook in ’n kleur gemeng kan word. Ek wou nie te veel kanse vat met kleur wat op rou sement anders lyk as wat jy dink nie – en as dit eers in die sement ingetrek het, is jy redelik vas. Ek seël dus eers die vloer met ons TruPrime sonder om enige kleur by te voeg. Een laag hiervan is genoeg – jy kan dit aanwend met ’n roller aan ’n verlengstok (extender stick). Laat dit vir sowat 8 uur droog word.
*IETS OM TE ONTHOU: Omdat Paint & Decor se TruPrime ’n waterbasis-produk is, sal die oorspronklike kleur van jou sementvloer nie verander nie. Indien jy ’n primer met ’n oliebasis gebruik, sal die ligte grys kleur van jou sementvloer baie donkerder word.
Stap 3: Spuit die verf
Nou kan jy met kleur begin speel – altyd my gunsteling-deel! Vir ons vloere in Stellenbosch Square wou ek die effek skep van ’n ou vloer. Om dit te kry het ek ’n liter TruPrime in rookgrys en ’n liter in goudbruin gemeng. (Ons by Paint & Decor kan vir jou raad gee oor watter kleure by jóú vloer of projek sal pas.)
Om ’n wasige effek met die kleur te skep verkies ek aanwending met ’n spuitgeweer. Paint & Decor se TruPrime is dun genoeg om direk in die geweer te gooi. (Gewone muurverf moet jy eers verdun.)
Speel nou met die twee kleure afsonderlik op die vloer, stel die spuitgeweer op ’n fyn mis-sproei en maak seker jy wend dit nie te donker aan nie – jy wil steeds die sementvloer se patrone sien deurslaan. Dit is juis waarom ons die TruPrime gebruik – dit verskaf ’n deursigtige suspensie waarop jy die vloer se kleur kan spuit.
Stap 4: Verf met ’n stensil Die stensil-tegniek wat op ons vloer is, is seker die maklikste wat jy ooit sal doen. Ek het ’n stensil laat sny met ’n kant-patroon, maar pleks daarvan om die motief in ’n blok-patroon te herhaal, soos wat mense gewoonlik met vloer-stensils doen, het ek sommer rond en bont en oormekaar gestensil.
Hierdie aanwending werk juis goed omdat die stensil soos kant lyk. Indien jy ’n geometriese tipe patroon het, moet jy maar in ’n patroon (grid) bly.
Konstentreer die kant-patroon op sekere plekke en laat dit stelselmatig yler word op ander plekke. Herhaal hierdie tegniek oor jou hele vloer. Ek het weer ons spuitgeweer gebruik, maar dit werk net so goed met ’n kwas. Gebruik ’n 50 mm-kwassie vir die stensilwerk sodat jy die kwas se haartjies lekker in die klein deeltjies van die stensil kan inwerk.
*ONTHOU net dat jy met stensil-tegnieke altyd so MIN moontlik verf op jou kwas moet laai anders vloei dit onder die stensil in en kry jy ’n smeer-effek (smudge). Speel met soveel kleure as wat jy wil, ek dink ’n bietjie kleur is baie mooi op ’n vloer.
Stap 5: Seël Al wat nou oorbly, is om jou versierde vloer te seël. Ek het Paint & Decor se Hydrothane gebruik, wat ’n waterbasis-poliuretaan is. Dit is duursaam en word binne ’n paar uur heeltemal droog. Ons Hydrothane bevat ook geen VOC’s (vlugtige organiese verbindings) nie en is omgewingsvriendelik. Jy kan so twee lae aanwend binne 4 uur. Jy kan jou meubels 24 uur ná die aanwending van die laaste laag terugdra.
Die vloer is nou goed geseël en binne 5 dae is die Hydrothane volledig verhard (cured). Maar moenie bang wees om daarop te loop ná die oorspronklike 24 uur wag-periode nie.
Mooi loop op jul mooi vloere!
Die serp is die heel maklikste breistuk nóg! Jy brei dit moeiteloos en sonder om te konsentreer. Grootte Een grootte pas almal. Breedte: 30 cm Benodighede 4 bolle Sirdar Big Softie (Super Chunky); 10 mm-breipenne. Wenk: Jy kan ook met 2 dubbeldrade …